## UNIUNEA NAŢIONALĂ A BAROURILOR DIN ROMÂNIA

***Comisia Permanentă***

**Decizia nr. 32**

***19 septembrie 2023***

***Comisia Permanentă a Uniunii Naţionale a Barourilor din România (UNBR)****, în ședința din* ***19 septembrie 2023****,*

*Având în vedere prevederile art. 67 alin. (1) lit. a) și b) din Legea nr. 51/1995 pentru organizarea şi exercitarea profesiei de avocat, republicată, cu modificările și completările ulterioare (în continuare Lege);*

*Ținând cont de decizia Consiliul UNBR în ședința din 01/02 septembrie 2023 de a demara campania „O zi fără avocați – ziua în care statul de drept nu există”, dedicată comunicării problemelor avocaturii, însoțită de recomandarea făcută de barouri avocaților membri de a întrerupe activitatea;*

*Văzând mandatul acordat Comisiei Permanente de a decide cu privire la modalitățile concrete de organizare, inclusiv cu privire la data campaniei;*

*Ținând cont de dezbaterile care au avut loc în cadrul ședinței Comisiei Permanente (cu decanii barourilor) din 12 septembrie precum și în cadrul Comisiei Permanente din 19 septembrie*

**D E C I D E :**

 Art. 1. **–** (1)Se stabilește data de 04 octombrie 2023, ca zi a campaniei decisă prin Hotărârea Consiliului UNBR.

(2) Ziua de 4 octombrie va fi dedicată comunicării problemelor avocaturii și va fi dublată de recomandarea făcută de barouri avocaților membri de a întrerupe activitatea.

(3) Elementele de identitate vizuală ale campaniei vor purta titlul „*O zi fără avocați! Ziua în care justiția nu există*”.

(4) Pe baza prezentei decizii,avocații care participă la campanie pot solicita adeverințe de la barouri, pentru motivarea cererilor de amânare a cauzelor pentru imposibilitate obiectivă de prezentare în instanță pentru a asigura reprezentarea clienților, în vederea depunerii la instanțe în ziua sus menționată, alături de prezenta decizie.

 **Art. 2. –** Lista cauzelor cu caracter urgent în care se va acorda asistență juridică în ziua de 04 octombrie 2023 este cuprinsă în anexa la prezenta decizie.

 **Art. 3. –** Alte măsuri privind organizarea campaniei (afiș, logo, plan/ghid de comunicare) vor fi comunicate în timp util barourilor.

**Art. 4. –** Prezenta Decizie se comunică membrilor Consiliului UNBR și barourilor şi se publică pe pagina de web a UNBR ([www.unbr.ro](http://www.unbr.ro)).

**C O M I S I A P E R M A N E N T Ă**

**Anexa la Decizia Comisiei Permanente nr. 32/19 septembrie 2023**

Listă cauze excepționale în care se va asigura asistența juridică/desemnarea de curatori:

1.PROCESUL PENAL
1.1.Infracțiuni contra vieții: art. 188 - art. 192 CP;
1.2.Infracțiunile care au drept urmare moartea victimei;
1.3.Infracțiuni contra libertății și integrității sexuale: art. 218 - art. 223 CP;
1.4.Infracțiunea de tâlhărie și infracțiunea de tâlhărie calificată;
1.5.Infracțiunea prevăzută de art. 343 CP: Uzul de armă fără drept
1.6.Infracțiunea prevăzută de art. 342 CP: Nerespectarea regimului armelor și al munițiilor
1.7.Infracțiuni contra familiei
1.8.Infracțiuni de genocid și contra umanității: art. 438 - art. 439 CP;
1.9.Infracțiuni de război: art. 440 - art. 445 CP.
1.10.Infracțiunile prevăzute de art. 2 - art. 3 din Legea nr. 143/2000 (traficul de droguri, național/internațional)

2.PROCESUL NON-PENAL
2.1.Procedura ordonanței președințiale;
2.2.Procesele care au ca obiect drepturi ale minorilor;
2.3.Măsuri asigurătorii și provizorii;
2.4.Suspendarea executării silite.